### 8.      Beslutning af retningslinjer for opstilling af tøjcontainere i Kalundborg Kommune

**Åbent**

Sagsnr.: 326-2018-1639        J.nr.: 05.14.04           Dokumentnr.:
326-2018-95256

**Sagstype**

Beslutning.

**Resume og sagens baggrund**

Kalundborg Kommune modtager jævnligt ansøgninger om
opstilling af tøjcontainere. Ansøgningerne omfatter både placering på
offentlige arealer, parkeringspladser og på private arealer. Sagerne har i en
længere årrække været behandlet individuelt efter en individuel, konkret
vurdering. For at sikre en hurtigere og eventuelt mere ensartet sagsbehandling
foreslår administrationen, at der fastlægges mere formelle retningslinjer for
opstilling af tøjcontainere i Kalundborg Kommune.

**Indstillinger**

Chefen for Vej, Ejendom og Affald indstiller, at forslaget
til retningsliner for opstilling af tøjcontainere i Kalundborg Kommune
godkendes (se Bilag 1).

**Behandling**

Teknik- og Miljøudvalget.

**Sagsfremstilling**

I Kalundborg Kommune er der på nuværende tidspunkt opstillet
i alt 65 tøjcontainere, ifølge oplysninger fra de enkelte organisationer. Det
drejer sig om containere opstillet af Røde Kors, Folkekirkens Nødhjælp, UFF og
[adresse].

Herudover har Spilopperne opstillet to tøjcontainere på
genbrugspladsen i Kalundborg, suppleret med indsamlinger cirka 10 gange årligt.

Kommunen modtager jævnligt ansøgninger omkring opstilling af
yderligere tøjcontainere på offentlige og private arealer fra de forskellige
organisationer. Praksis har hidtil været at tillade opstilling af tøjcontainer
på offentlige arealer, hvis de ikke står til gene. Dog har der siden
kommunesammenlægning ikke været givet tilladelse til opstilling på
parkeringspladser, da det ofte skønnes, at der ikke er plads.

Administrationen anbefaler, at der fortsat gives mulighed
for opstilling af tøjcontainere på kommunale arealer, idet forskellige aspekter
tages i betragtning i en kommende praksis.

I det følgende beskrives blandt andet praksis i andre
kommuner og reglerne i relation til at stille offentlige arealer til rådighed
med videre.

Praksis i andre kommuner:

Der er stor forskel i praksis hos de enkelte kommuner.
Kalundborg Kommunens nabokommuner samt Århus Kommune har følgende praksis:

Slagelse kommune: Teknik- og Miljøudvalget har i 2011
besluttet, at der gives afslag på opstilling af tøjcontainere på offentlige
arealer.

Holbæk Kommune: Byrådet har i 2017 vedtaget "Vejledning
om råden over vejarealer i Holbæk kommune". I henhold til denne kan
tøjindsamlingscontainere opstilles på følgende vilkår:

Containeren må kun være til genbrug og genanvendelse

Containeren må kun opstilles på steder med god tilgængelighed -
der skal være plads nok på fortov med videre

Containeren må kun opstilles på steder med tilstrækkelig
parkering i nærheden.

Det er telefonisk oplyst, at der gives tilladelse til
opstilling på parkeringspladser, hvis det vurderes, at der er nok
parkeringspladser på det pågældende sted.

[adresse]: Der er ikke vedtaget retningslinjer.
Sagerne behandles individuelt, og hvis containerne ikke står til gene, meddeles
tilladelse på en række vilkår.

Århus Kommune: I Århus Kommune indgås der kontrakt med 2-4
velgørende organisationer. Der stilles en række krav - blandt andet, at den
pågældende forening skal være medlem af ISOBRO.

ISOBRO:

ISOBRO er indsamlingsorganisationernes brancheorganisation
for velgørende foreninger. For at være medlem skal det dokumenteres, at
foreningens midler anvendes i almenvelgørende eller på anden måde almennyttigt
øjemed til fordel for en større kreds af personer. Foreningen skal endvidere
være optaget på SKATs liste over organisationer, som opfylder betingelserne for
at kunne modtage fradragsberettigede ydelser (ligningslovens § 8A).

Betingelser for at yde kommunal støtte (stille offentlige
arealer til rådighed):

At stille et offentligt areal vederlagsfrit til rådighed kan
betegnes som en form for støtte. I henhold til Servicelovens §18 og
lovkommentarerne hertil er der direkte hjemmel til samarbejde med frivillige
sociale organisationer og foreninger, ligesom kommunen har hjemmel til at støtte
frivillige indsatser med socialt formål.

Det betyder blandt andet, at kommunen ikke kan støtte
kommercielle foreninger.

Kommunen er i forbindelse med kommunal støtte forpligtet til
at udføre rimelige bestræbelser på at sikre, at støtten gives til formål, som
kommunen lovligt kan støtte.

SKAT fører på deres hjemmeside en liste over foreninger, der
er godkendt blandt andet efter ligningslovens § 8A. For at en forening kan
blive godkendt efter § 8A, skal foreningens midler anvendes til almennyttige formål.

Foreninger og organisationer godkendes af SKAT, hvis de
overholder en række betingelse i bekendtgørelse nr. 282 af 26. marts 2014,
herunder blandt andet indberetning af forskellige regnskabsmæssige oplysninger,
antal medlemmer, bruttoindtægt, donationer med mere.

Administrationens anbefaling:

Administrationen anbefaler, at det er en betingelse for
opstilling af tøjcontainere på [adresse] arealer, at de overholder de
foreslåede retninglinier i Bilag 1, og herunder at den forening eller organisation,
der ønsker at opstille en container på kommunale arealer, står på SKATs liste
over foreninger og organisationer, der er godkendt efter ligningslovens § 8A.

Det skal bemærkes, at ikke alle de foreninger og
organisationer, som på nuværende tidspunkt har tøjcontainere stående på
offentlige arealer i Kalundborg Kommune er opført på SKATs liste over godkendte
foreninger, hvis midler anvendes til almennyttige formål. Administrationen anbefaler
derfor også, at de tøjcontainere, der ikke overholder betingelserne i
retningslinierne bliver udfaset over en årrække.

Tøjcontainere opstillet ved butikker og på andre
ikke-kommunale arealer er Kalundborg Kommune uvedkommende.

**Økonomiske konsekvenser**

Der er ingen økonomiske konsekvenser.

**Bilag**

|  |  |
| --- | --- |
| Bilag 1 - Retningslinjer for opstilling af tøjcontainere i Kalundborg Kommune | 326-2018-99283 |